
Paskaidrojuma raksts 
Rīgas domes #SEDES_NORISES_DATUMS_V_L# saistošajiem noteikumiem Nr. #LEMUMA_NUMURS#
"Rīgas valstspilsētas centralizēto ūdensapgādes un kanalizācijas sistēmu ekspluatācijas, lietošanas un aizsardzības saistošie noteikumi"

	1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi
Spēkā esošie Rīgas domes 2017. gada 15. decembra saistošie noteikumi Nr. 17 "Rīgas pilsētas centralizētās ūdensapgādes un kanalizācijas sistēmas ekspluatācijas, lietošanas un aizsardzības saistošie noteikumi" izdoti saskaņā ar Ūdenssaimniecības pakalpojumu likuma 6. panta ceturtās daļas 1., 2. un 4. punktu, kā arī likuma "Par pašvaldībām" 43. panta pirmās daļas 11. punktu. Tā kā likums "Par pašvaldībām" 2022. gada 31. decembrī ir zaudējis spēku un kopš saistošo noteikumu pieņemšanas ir mainījies tiesiskais regulējums, kā arī radusies nepieciešamība precizēt un pilnveidot centralizēto ūdensapgādes un kanalizācijas sistēmu ekspluatācijas, lietošanas un aizsardzības prasības, ir izstrādāti jauni Rīgas domes saistošie noteikumi "Rīgas valstspilsētas centralizēto ūdensapgādes un kanalizācijas sistēmu ekspluatācijas, lietošanas un aizsardzības saistošie noteikumi" (turpmāk – Saistošie noteikumi).
Ar Saistošajiem noteikumiem paredzēts atzīt par spēku zaudējušiem Rīgas domes 2017. gada 15. decembra saistošos noteikumus Nr. 17 "Rīgas pilsētas centralizētās ūdensapgādes un kanalizācijas sistēmas ekspluatācijas, lietošanas un aizsardzības saistošie noteikumi". Alternatīvs risinājums, kas neparedzētu jauna tiesiskā regulējuma izstrādi, nav iespējams, jo atbilstoši Ūdenssaimniecības pakalpojumu likuma 6. panta ceturtajai daļai pašvaldībai ir pienākums izdot saistošos noteikumus, kuros nosaka centralizētās ūdensapgādes un kanalizācijas sistēmu ekspluatācijas, lietošanas un aizsardzības prasības.

Alternatīvu nav, jo Ūdenssaimniecības pakalpojumu likuma 6. panta ceturtās daļas ievaddaļā  noteikts pienākums izdot saistošos noteikumus.
Būtiskākās izmaiņas Saistošajos noteikumos, salīdzinot ar pašlaik spēkā esošo regulējumu, ir šādas:1) tiek radīta iespēja projektu attīstītājiem/uzņēmējiem ātrākai savu projektu realizācijai veikt arī centralizēto ūdensapgādes un kanalizācijas tīklu izbūvi, pārbūvi vai atjaunošanu, jo noteikumi paredz līguma noslēgšanas iespējas ar sabiedrisko ūdenssaimniecības pakalpojumu sniedzēju, kurā tiek noteikta būvniecības darbu kārtība, pušu tiesības un pienākumi (Saistošo noteikumu 9., 10.punkts);
2) tiek paplašinātas iespējas pievienot centralizētajiem ūdensapgādes un kanalizācijas tīkliem nekustamā īpašuma sastāvā esošas patstāvīgas ēkas, tajā skaitā pievienot arī savienotas dvīņu un rindu tipa ēkas ar atsevišķiem izvadiem (Saistošo noteikumu 7.punkts);
3) tiek paredzēta iespēja ūdensapgādes pakalpojumu lietotājiem izbūvēt komercuzskaites mēraparāta mezglu ne tikai uz piederības robežas, bet arī citā ar sabiedrisko ūdenssaimniecības pakalpojumu sniedzēju saskaņotā vietā, piemēram, ēkas tehniskajā telpā (Saistošo noteikumu 34.punkts);
4) tiek noteikta iespēja uzstādīt komercuzskaites mēraparātu, lai uzskaitītu piegādātā ūdens daudzumu dažādos nekustamos īpašumos, vienā komercuzskaites mēraparāta mezglā, jeb vietā, kas nav paredzēts šobrīd esošajā normatīvajā regulējumā (Saistošo noteikumu 37.punkts);
5) tiek precizētas un papildinātas tehniskās prasības saistībā ar centralizētajiem ūdensapgādes un kanalizācijas tīkliem, lai nodrošinātu drošu un nepārtrauktu sabiedrisko ūdenssaimniecības pakalpojumu sniegšanu, tajā skaitā prasības un noteikumus, kas nepieciešami pievienojumam pie centralizētajiem tīkliem, to ekspluatācijai un aizsardzībai arī būvprojektu izstrādē un būvdarbos.
Papildus Saistošajos noteikumos:
- precizēti un definēti vairāki iepriekš nedefinēti termini, lai novērstu atšķirīgu normu interpretāciju un pārpratumus sadarbībā ar pakalpojumu lietotājiem, kā piemēram, brīvkrāns, ielas ūdensvada un/vai kanalizācijas tīkls, kontrolaka, komercuzskaites mēraparāta mezgla skataka, kvartāla tīkls un pakalpojumu lietotāju tīkls, ūdensvada ievads vai kanalizācijas tīkla izvads, ūdensvada pievads vai kanalizācijas tīkla atzars un daudzdzīvokļu dzīvojamā māja, u.c. 
- ieviesta  nodaļa "Prasības būvprojektu izstrādei”, jo prakse liecina, ka ūdenssaimniecības pakalpojumu sniedzējam ir jābūt tiesībām noteikt papildus tehniskās prasības to pakalpojumu lietotāju īpašumā esošo ūdensvada un kanalizāciju tīklu izbūves, pārbūves un atjaunošanas projektēšanā, kuri pēc nodošanas ekspluatācijā nododami pakalpojuma sniedzēja īpašumā ar mērķi, lai nodrošinātu pietiekamo tehnisko risinājumu kvalitāti;
- noteikts pienākums būvprojektā, kas izstrādāts objekta pievienošanai centralizētajai ūdensapgādes vai kanalizācijas sistēmai, norādīt gan plānotos maksimālos ūdens patēriņus saimnieciskām, ražošanas, iekšējās un/vai ārējās ugunsdzēsības vajadzībām, gan arī norādīt ūdensapgādes avotu no kura tiks nodrošināts plānotais ūdens patēriņš ugunsdzēsības vajadzībām, lai būvprojektu saskaņošanas procesā varētu pilnvērtīgi izvērtēt būvprojektā iekļautos tehniskos risinājumus;
- paredzētas plašākas iespējas, kur var izvietot komercuzskaites mēraparāta mezglu, nosaka arī, ka to aizliegts paredzēt izvietot vietās, kur pakalpojumu sniedzējam nav brīvas piekļuves komercuzskaites mēraparātam, tajā skaitā nišās vai tiešā sanitārtehnisko ierīču, apkures un citu iekārtu tuvumā, jo tas apgrūtinātu tā apkalpošanu;
- noteikts pienākums, pieslēdzot objektu centralizētajai kanalizācijas sistēmai, nodrošināt visu sanitārtehnisko iekārtu pievienošanu centralizētajai sistēmai un atvienošanu no vietējās kanalizācijas sistēmām;Vienlaicīgi noteikts, ka komercuzskaites mēraparāta mezgla izbūvi jāveic uz ūdensvada pēc iespējas tuvāk dziļurbuma sūknim, ja ūdensapgāde paredzama no vietējā ūdens avota. Skaidrības ieviešana ievērojami atvieglos sadarbību ar būvspeciālistiem-projektētajiem;
- noteiktas skaidrākas prasības, kas attiecas uz atsevišķu inženiertīklu elementu atrašanās vietu drošas ekspluatācijas vajadzībām, piemēram, paredzēs, ka kanalizācijas kontrolakas izvietojums ir jāparedz aiz kanalizācijas atzara virzienā no pieslēguma vietas ielas vadam aiz sarkanās līnijas 1,50 - 2,00 metru attālumā, ja vien pakalpojumu sniedzēja tehniskajos noteikumos nebūs noteikts citādi. Savukārt, ugunsdzēsības hidranti jāparedz virszemes izpildījumā ar atbilstošu tehnisko risinājumu tā aizsardzībai bojāšanas pamatotu risku gadījumā, ja pakalpojumu sniedzēja tehniskajos noteikumos nav noteikts citādi;
- paredzēts, ka pakalpojumu sniedzējs tehniskajos noteikumos atsevišķos gadījumos ir tiesīgs noteikt atvieglotas tehniskās prasības, ņemot vērā individuālus specifiskus apstākļus, ievērojot samērīguma principu;
- precizētas prasības būvdarbu veikšanā saistībā ar centralizēto tīklu izbūvi, piemēram, nosakot, ka būvdarbu veicējam jāprecizē pirms būvdarbu uzsākšanas pakalpojumu lietotāja tīkla un būvju pievienošanai pie centralizētās ūdensapgādes un kanalizācijas sistēmas esošo centralizētās ūdensapgādes un kanalizācijas sistēmas cauruļvadu izvietojums (augstuma atzīmes) dabā uz vietas, un būvdarbi jāuzsāk, sākot ar pieslēguma vietu pie centralizētās ūdensapgādes vai kanalizācijas sistēmas, ja veicama pieslēgumu pārbūve. Tas ievērojami mazinās problēmas, kas var rasties būvdarbu laikā nepietiekami kvalitatīvi izstrādāta inženiertopogrāfiska plānā gadījumos;
- paredzēta iespēja pieprasīt tehniskos noteikumus jebkurai personai, lai arī potenciālie nekustamā īpašuma pircēji varētu apzināties pieslēgumu izbūves tehniskās prasības;
Ar konkretizētiem Saistošajiem noteikumiem plānots panākt, ka turpmāk pakalpojumu sniedzēja izsniedzamie tehniskie noteikumi būs īsāki, vieglāk uztverami, kā arī paredzamāki arī attiecībā uz iespējamām finansiālām izmaksām.
- precizēti arī atsevišķi noteikumi ūdensapgādes vai kanalizācijas tīklu un būvju atslēgšanai no centralizētās ūdensapgādes vai kanalizācijas sistēmas, nosakot veicamo darbu saturu, tajā skaitā nosakot, ka veicama kanalizācijas atzara pieslēguma vietas noslēgšana, pieslēgumu skatakai aizmūrējot un uzklājot hidroizolāciju, ja kanalizācijas pieslēgums atrodas skatakā, vai pieslēgumu cauruļvadam aizklājot ar oderi no iekšpuses un atzaru aizmūrējot un uzklājot hidroizolāciju, ja kanalizācijas pieslēgums izveidots bez skatakas;
- precizēts administratīvās atbildības apmērs par prettiesisku rīcību centralizētās ūdensapgādes un kanalizācijas sistēmas ekspluatācijā, pielīdzinot to atbildībai, kāda normatīvajos aktos noteikta par citu pakapājumu sniedzēju, piemēram, elektroapgādes, infrastruktūras bojāšanu.
Sagaidāms, ka Saistošo noteikumu pieņemšana veicinās vienveidīgu regulējuma piemērošanu, uzlabos sadarbību starp pakalpojumu sniedzēju, projektētājiem, būvniekiem un pakalpojumu lietotājiem, kā arī nodrošinās paredzamāku un efektīvāku centralizēto ūdensapgādes un kanalizācijas sistēmu attīstību un ekspluatāciju Rīgas valstspilsētā.

	2. Fiskālā ietekme uz pašvaldības budžetu, iekļaujot attiecīgus aprēķinus
Saistošajiem noteikumiem nav fiskālas ietekmes uz Pašvaldības budžetu.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)Sociālā ietekme- pozitīva. Saistošie noteikumi uzlabo tiesisko noteiktību un veicina vienveidīgu prasību piemērošanu centralizēto ūdensapgādes un kanalizācijas sistēmu ekspluatācijas, lietošanas un aizsardzības jomā.
Saistošo noteikumu ietekme uz vidi un iedzīvotāju veselību vērtējama pozitīvi, jo tiek pilnveidots regulējums, kas saistīts ar centralizēto ūdensapgādes un kanalizācijas sistēmu drošu ekspluatāciju un aizsardzību.
Saistošie noteikumi pozitīvi ietekmē uzņēmējdarbības vidi, nodrošinot skaidrākus un paredzamākus nosacījumus centralizēto ūdensapgādes un kanalizācijas sistēmu projektēšanai, izbūvei un pieslēgumu ierīkošanai.
Saistošie noteikumi nerada ierobežojumus brīvai un godīgai konkurencei un neietekmē konkurences apstākļus attiecīgajā tirgū.

	4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām
Nav ietekmes. Administratīvās procedūras netiek mainītas.
Institūcija, kurā personas var vērsties Saistošo noteikumu piemērošanā, ir Pašvaldības Mājokļu un vides departaments.

	5. Ietekme uz pašvaldības funkcijām un cilvēkresursiem
Nav ietekmes. Saistošo noteikumu īstenošana neprasa papildu cilvēkresursus un nemaina pašvaldības funkciju apjomu vai saturu.

	6. Izpildes nodrošināšana
 Saistošo noteikumu izpildi nodrošina Pašvaldības Mājokļu un vides departaments.

	7. Prasību un izmaksu samērīgums pret ieguvumiem, ko sniedz mērķa sasniegšana
Saistošajos noteikumos noteiktās prasības ir samērīgas ar sasniedzamo mērķi. Tās nodrošina skaidru, aktuālu un vienveidīgi piemērojamu tiesisko regulējumu centralizēto ūdensapgādes un kanalizācijas sistēmu ekspluatācijas, lietošanas un aizsardzības jomā, veicinot tiesisko noteiktību un efektīvu ūdenssaimniecības pakalpojumu sniegšanu.

	8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija
Atbilstoši Pašvaldību likuma 46. panta trešajai daļai Saistošie noteikumi un tiem pievienotais paskaidrojuma raksts sabiedrības viedokļa noskaidrošanai tika publicēti Rīgas valstspilsētas pašvaldības tīmekļvietnē www.riga.lv. 

